Coligny-moordsaak: ‘Hulle het geskok gelyk’Pieter Doorewaard en Phillip Schutte in die hof. Foto: ANA Die twee mans van Coligny in Noordwes, wat aangekla word van die moord op ŉ tienerseun van dié dorp, het geskok gelyk nadat die voorval plaasgevind het, het die Noordwes-hooggeregshof Donderdag gehoor. “Ek het hulle aanvanklik geglo. Hulle het geskok gelyk,” het ao. Moremi Modisane getuig. Hy het gesê die twee mans, Pieter Doorewaard (26) en Philip Schutte (34), het by die polisiestasie opgedaag en hom gevra om ŉ ambulans te bel. “Hulle het geskok gelyk oor wat gebeur het. Ek het hulle weergawe geglo dat die seun uit die bewegende bakkie gespring het.” Die mans het beweer hulle het Mosweu en nog ŉ seun op 20 April 2017 gevang waar hy sonneblomme steel terwyl hulle besig was om die lande by Rietvlei-plaas naby Coligny te patrolleer. Die ander seun het weggehardloop en Mosweu het vrywillig in die bakkie geklim. Hulle het met hom na die polisiestasie toe gery, maar beweer hy het op pad daarheen uit die bakkie gespring. Die staat voer egter aan die twee mans het Mosweu aangerand en hom uit die bewegende bakkie gegooi. Modisane het vroeër aan die hof gesê Doorewaard en Schutte het “geweier” om terug te gaan na die toneel en het aan hom gesê hulle het ander dinge om te doen. Hy het gesê hy het ŉ ambulans en nog ŉ polisiewa ontbied voor hy self na die toneel is waar hy Mosweu gevind het waar hy met sy gesig na onder in ŉ plas bloed gelê het. Hy het getuig hy het teruggegaan na die polisiestasie waar hy die voorval in die gebeure-boek neergeskryf het, omdat daar nie ŉ saak aanhangig gemaak is nie. Modisane het ook aan die hof gesê Doorewaard en Schutte het voorheen twee minderjarige seuns na die stasie toe gebring wat hulle ook gevang het terwyl hulle besig was om mielies te steel. Die seuns se ouers het R300 elk aan die twee mans betaal en die saak is geskik sonder om hof toe te gaan. Modisane het ontken dat hy aan die mans gesê het hulle hoef nie na die toneel terug te gaan nie. Hy het ook ontken dat hy Doorewaard gebel het, maar het gesê hy het wel vir Schutte gebel om hom in te lig dat Mosweu gesterf het. Volgens Modisane het Schutte die telefoon neergesit toe hy hoor Mosweu is dood. Hennie du Plessis, Doorewaard se regsverteenwoordiger, het aan die hof gesê selfoonrekords bewys Modisane het nooit vir Schutte gebel nie. Die saak sal vandag weer hervat. Doorewaard en Schutte is tans uit op borgtog.